นายกรัฐมนตรี พบปะชุมชนไทยในสหรัฐฯ ชี้แจงจะทำทุกอย่างให้ดีที่สุด เพื่อผลประโยชน์ของประเทศชาติ
วันที่ (12 พฤษภาคม 2565) เวลา 10.00 น. ตามเวลาท้องถิ่นประเทศสหรัฐอเมริกา ณ ห้อง George Washington โรงแรม St. Regis พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พบปะชุมชนไทยในสหรัฐอเมริกา ระหว่างการเข้าร่วมประชุมสุดยอดอาเซียน-สหรัฐฯ สมัยพิเศษ โดยกล่าวว่า ได้มอบหมายให้รองนายกรัฐมนตรีและรัฐมนตรีที่เกี่ยวข้อง เร่งแก้ปัญหาจากเสียงสะท้อนของคนไทยในสหรัฐฯ โดยเฉพาะการขาดแคลนแรงงานไทย ส่วนที่มีหลายคนจับตาว่านายกรัฐมนตรีเดินทางมาสหรัฐฯในครั้งนี้จะพูดเรื่องอะไรบ้างและจะเลือกอยู่ข้างไหน ซึ่งยืนยันได้ว่าจะทำทุกอย่างให้ดีที่สุด โดยยึดมั่นว่าต้องทำอย่างไรที่ประเทศไทยจะไม่เสียหาย รวมทั้งเคารพกติกาและหลักการสากล และไม่ขัดแย้งกับใครทั้งสิ้นนอกจากนี้ ย้ำว่าในการทำงาน หากมีการร้องเรียนความผิดปกติก็จะสั่งให้ตรวจสอบและ ปลดหรือไล่ออกคนที่ไม่ดี ซึ่งดำเนินการไปมากแล้ว โดยยืนยันนายกรัฐมนตรี ไม่กลัวอะไรทั้งสิ้น และไม่กังวลที่มีคนพยายามขับไล่ เพราะทำทุกอย่างเพื่อประโยชน์ของประชาชน พร้อมทั้งขอให้ทุกคนระมัดระวังในการเสพข่าวจากสื่อโซเชียล โดยควรมีภูมิคุ้มกันในการที่จะรับฟังหรือเชื่อในข่าวสารต่างๆ เพราะโซเชียลถือเป็นช่องทางการสื่อสารใหม่ที่สร้างความขัดแย้งได้ และคนไทยทุกคน ต้องมีความรักความสามัคคี รักถิ่นฐานบ้านเกิด อย่าเชื่อข้อมูลจากกลุ่มคนที่บอกว่าไม่ต้องมีชาติ อีกทั้งย้ำว่าเข้ามาเป็นนักการเมืองด้วยความจำเป็น ไม่ใช่เพื่อตนเองหรือวงศ์ตระกูล แต่ทำเพื่อประโยชน์ประเทศและประชาชน